กรมชลประทาน สร้างความมั่นใจให้กับประชาชนพื้นที่จังหวัดชลบุรี แล้งนี้มีน้ำใช้อย่างเพียงพอ
นายประพิศ จันทร์มา อธิบดีกรมชลประทาน กล่าวว่า ปัจจุบันภาคตะวันออก ได้เริ่มเข้าสู่ฤดูแล้งแล้ว โดยเฉพาะในพื้นที่จังหวัดชลบุรี ที่มีแหล่งท่องเที่ยวและอุตสาหกรรมสำคัญๆ ตั้งอยู่จำนวนมากและส่วนใหญ่จะใช้น้ำจากแหล่งน้ำต้นทุนขนาดใหญ่คือ อ่างเก็บน้ำบางพระ ที่เป็น 1 ในศูนย์กลางการจ่ายน้ำที่สำคัญในพื้นที่เขตพัฒนาพิเศษภาคตะวันออก (EEC) กรมชลประทาน การประปาส่วนภูมิภาคและเอกชน ร่วมกันบริหารจัดการน้ำอ่างเก็บน้ำบางพระจนเต็มความจุอ่าง เมื่อวันที่ 11 ตุลาคม 2565 หลังจากนั้นได้ใช้น้ำเพื่อผลิตประปาจนปริมาณน้ำลดลงเหลือ 112 ล้าน ลบ.ม. จึงได้ร่วมกันสูบน้ำจากคลองพระองค์เจ้าไชยานุชิตและแม่น้ำบางปะกง ตั้งแต่ช่วงวันที่ 1 พฤศจิกายน 2565 เป็นต้นมา มาเติมอ่างเก็บน้ำบางพระ ทำให้มีประมาณน้ำเต็มความจุเป็นครั้งที่ 2 ในปีเดียวกัน นับเป็นการบริหารจัดการน้ำอย่างประณีต เพื่อเก็บกักน้ำไว้ใช้ในหน้าแล้งต่อไป ทั้งยังเป็นการช่วยสูบบรรเทาอุทกภัยในคลองพระองค์เจ้าไชยานุชิตและแม่น้ำบางปะกงอีกทางหนึ่งด้วย